周教授索枸杞因以詩贈錄呈廣倅蕭大夫
作者：蘇軾
朝代：宋

paragraphs: 鄴侯藏書手不觸，嗟我嗜書終日讀。
短檠照字細如毛，怪底昏花懸兩目。
扶衰頼有王母杖，名字於今掛仙錄。
荒城古塹草露寒，碧葉叢低紅菽粟。
春根夏苗秋著子，盡付天隨耻充腹。
蘭傷桂折緣有用，爾獨何損丹其族。
贈君慎勿比薏苡，采之終日不盈匊。
外澤中乾非爾儔，斂藏更借秋陽曝。
雞壅桔梗一稱帝，堇也雖尊等臣僕。
時復論功不汝遺，異時謹事東籬菊。